Nos Magnus, Dei gracia episcopus Aboensis, vniuersis et singulis quorum interest notum facimus per presentes, quia cum circumspecti viri proconsules et consules ciuitatis nostre Aboensis pro sua suorumque successorum salute necnon pro tocius commvnitatis sue felicibus incrementis ac prosperitate salubri altare quoddam in honorem sancte et indiuidue trinitatis, petita prius super hoc a nobis licencia et optenta, in ecclesia nostra Aboensi fecisse, instituisse ac fundasse noscantur, assignantes eidem altari pro dote redditus xxviij marcarum annui census monete currentis, quos pro sustentacione altariste sev prebendati eiusdem altaris, qui pro tempore fuerit, deputauere, annuatim a se et ab eorum successoribus subleuandos in promtis, nos igitur pia vota dictorum consulum attendentes, quod ex vna deuota jntencione procedant, de consilio et consensv capitularium fundacionem ipsam tamquam iustam ac racionabilem in Dei nomine approbamus, ratificamus atque auctoritate ordinaria confirmamus, decernentes eam perpetuis temporibus in suo robore permansuram. Jn cuius confirmacionis euidenciam pleniorem ad instanciam dicte consulatus fecimus hanc paginam nostri sigilli maioris appensione munirj. Datum Abo, apud ecclesiam nostram kathedralem, anno die, etc:a.